c: text/html

text:
KAPETULU 19
Lilaminenga muZangi yaKalunga
Kuzanga Kalunga chalumbununa ika?
Uno natuhasa kulilamina ngachilihi muzangi yaKalunga?
Yehova mwakakisula ngachilihi vaze valilamina muzangi yenyi?
ACHISHINGANYEKE uli nakutambuka mujila oku kuli nakuhuhwa nyamanganda. Nakwilu kwosena jino wi. Miveso namikalateta hinayiputuka kuvuma, kaha navula yayinene hinayiza. Nauzangwisako oku uli nakutondatonda kwakuswama. Kaha hinaumona jino chisakila kukulo yajila. Muchisakila kana mwamwaza kaha nawa mwaumu. Nauwahilila chikupu kuswama muchisakila kana!
2 Tuli nakuyoyela mulwola lwalukalu lwakufwana nge nyamanganda. Vyuma mukaye vili nakupihilako lika. Oloze kuli chisakila chamwaza, muma mwakuswama muze natuhasa kupwa vakukingiwa kuponde. Chisakila kana chikiko chika? Mbimbiliya yanangula ngwayo: “Nanguvuluka Yehova ngwami, Ikiye uchinyino wami, Ikiye mwami mwakukola, Ikiye Kalunga kami, muli Ikiye mukiko ngunafwelela.”—Samu 91:2.
3 Achishinganyeke chuma kana! Yehova Samatanga, Mwata wakutenga chosena nahase kupwa uchinyino wetu. Nahase kutulama, mwomwo akwechi ngolo kuhambakana vyuma vyosena vize navisaka kutwenyeka. Numba tuhu navatulemeka, oloze Yehova nahase kutuwahisa cheka. Jino natuhasa kulingisa ngachilihi Yehova kupwa uchinyino wetu? Twatela kumufwelela chikupu. Kaha nawa Mazu aKalunga atukolezeza ngwawo: “Lilaminenunga muzangi yaKalunga.” (WaYuta 21) Enga, twatela kulilaminanga muzangi yaKalunga, kulumbununa nge twatela kulinunganga lika hamwe muzangi naSetu wamwilu. Echi chikiko chatela kutulingisa tufwelele chikupu ngwetu hiuchinyino wetu. Uno natuhasa kulinunga nenyi ngachilihi?
IJIVA NAKWAKULA KUZANGI YAKALUNGA
4 Hakusaka tulilamine muzangi yaKalunga, twatela kwijiva omu Yehova nasolola zangi yenyi hali etu. Achishinganyeke vyuma vimwe unalinangula muMbimbiliya kuzachisa mukanda uno. Yehova hakupwa Tengi, atuhana mavu kupwa limbo lyetu lyamwaza. Nalizalisa navyakulya, nameya, namitondo, natunyama, navihela vyamwaza. Kalunga atulweza lijina lyenyi navilinga vyenyi mwomwo ikiye MwenyaMbimbiliya. Kaha nawa Mazu enyi atulweza ngwawo atumine Mwanenyi umwe kaha lyamunwe, Yesu, kwiza hano hamavu, nakumwitavisa ayande nakutufwila. (Yowano 3:16) Wana kana walumbununa ika kuli etu? Watuhana lutalililo lwamwaza lwakulutwe.
5 Lutalililo lwetu lwakulutwe nawa lwapendamina hachuma cheka chize Kalunga nalingi. Yehova nazamisa fulumende yamwilu, Wangana wauMeshiya. Wangana kana kalinwomu ufumiseko kuyanda chosena nakulingisa mavu kupwa palachise. Achishinganyeke hachuma kana! Natukatwama mukuunda mupalachise nakuwahilila haya myaka yosena. (Samu 37:29) Oloze noholyapwa, Kalunga natuhane jindongi jakutukafwa mwakuyoyela mujila yamwaza. Natwitavisa nawa tulombenga kuli ikiye mangana tulivwasanenga nenyi lwola lwosena. Eji hijijila jimwe jajindende kaha jize Yehova nasolwelamo zangi yenyi kuvatu vosena, nakuli yove.
6 Chihula chachilemu watela kukekesa shina echi: Uno nangwakula ngachilihi kuzangi yaYehova? Vatu vavavulu vanahase kwamba ngwavo, “ Ngwatela nayami kuzanga Yehova.” Uno mukiko weji kushinganyekanga nayove nyi? Yesu ambile ngwenyi elu hilushimbi lwakuhambakana jishimbi josena, hakwamba ngwenyi: “Muzangenga Yehova Kalunga kove namuchima wove wosena, namwono wove wosena, namanganove osena.” (Mateu 22:37) Chikupu vene, uli navyuma vyavivulu vyatela kukulingisa uzangenga Yehova Kalunga. Uno kushinganyeka kaha ngwove ukwechi zangi kana chikiko kuzanga Yehova namuchima wove wosena, namwono wove, namanganove osena tahi?
7 Nganomu valumbununa muMbimbiliya, katwatela kushinganyeka kaha ngwetu twamuzanga Kalungako. Numba tuhu kushinganyeka hazangi yaYehova chapwa chachilemu, oloze chuma kana chapwa kaha hikuputuka chazangi yamwenemwene. Mitondo yakwima mihako yeji kufumanga kumikoswa yize navatumba. Jino kutala unahase kusuuluka nge navejiva kukuhana kaha mukoswa wanganavene omu musaka kachi ulyenga muhako uvene nyi? Nduma! Chochimwe nawa, kushinganyeka kuzanga Yehova Kalunga chapwa maputukilo kaha. Mbimbiliya yanangula ngwayo: “Echi chikiko vene kumuzanga Kalunga, kulamanga jishimbi jenyi. Kaha jishimbi jenyi kajeshi jajikaluko.” (WaYowano 1, 5:3) Zangi yakuzanga Kalunga yatela kwima mihako numbanyi yipwenga yamuchano. Vatela kuyisolola kuvilinga.—Mateu 7:16-20.
8 Tweji kusololanga ngwetu twamuzanga Kalunga hakulama jishimbi jenyi nakujikavangizanga. Kulinga ngocho kachapwa chachikalu chikumako. Jishimbi jaYehova kajapwa jajikaluko mwomwo vajitunga jitukafwe tupwenga nachiyoyelo chamwaza chakuwahilila nakusuuluka. (Isaya 48:17, 18) Kukavangiza jishimbi jaYehova nachisolola nge twamuzanga Setu wamwilu nakumusakwilila havyuma vyosena vize atulingila. Chaluvinda hakuwana nge vatu vavandende kaha mukaye makumbi ano vakivo veji kulinganga ngocho. Katwasaka kupwa namuchima kanako, nganomu chapwile kuli vatu vamwe vapwileko omu Yesu apwile hano hamavu. Yesu okile vaka-mbumba likumi, oloze umwe kaha ikiye akindulukile kuli Yesu nakumusakwilila. (Luka 17:12-17) Chikupu vene, natusaka kupwa ngana mwamutu uze asakwililile, keshi ngana mwavaze 9 vahonene kusakwililako!
9 Uno jishimbi muka jaYehova twatela kulama? Tunashimutwila hajishimbi jajivulu mumukanda uno, oloze tuhituluke kaha jajindende. Kulama jishimbi jaKalunga nachitukafwa tulilamine muzangi yenyi.
PANDAMANGA CHIKUMA KULI YEHOVA
10 Kulinangula vyaYehova hichuma chachilemu nachikulingisa upandame chikuma kuli ikiye. Echi hichuma chize kawatela kwecha kulingangako. Nge uli haweluka naufuku nakwota kakahya mwomwo kuli chishika chikuma, kutala unahase kwechelela kakahya kalijimine tuhu nyi? Nduma. Naulikwachisa kusambiza jikunyi mangana kaze kakahya kahone kujima. Kuyoya chove chinahase kupendamina hakulama kaze kakahya. Nganomu jikunyi jeji kukwachisanga kakahya, ‘nakutachikiza Kalunga’ nawa cheji kulingisanga zangi yetu yakuzanga Yehova kupwa yakukola.—Vishimo 2:1-5.
11 Yesu asakile vaka-kumukavangiza valame zangi yavo yakuzanga Yehova naMazu Enyi amuchano kupwa yakukola kaha nawa yizuma. Hanyima yakusanguka, Yesu anangwile tumbaji twenyi vavali, upolofweto umwe wamuVisoneka vyachiHepeleu uze wateselemo muli ikiye. Uno vevwile ngachilihi hamazu ahanjikile? Vavene vejile nakwamba ngwavo: “Twapwanga nakwivwa hyangu kumichima yetu nomu apwanga nakuhanjika netu mujila, nomu apwanga nakutulumbunwina Mazu-vasoneka.”—Luka 24:32.
12 Uno muchima wove wawahililile chikuma nakupwa natwima yakumuzanga Kalunga halikumbi lyatete walinangwile vyuma yanangula Mbimbiliya nyi? Mukiko vene. Navatu vavavulu vanevunga vene ngocho. Chuma chachikalu jino shina kulama zangi kana nakuyilingisa yikule. Katweshi nakusaka kukavangiza tato yamukaye kanoko. Yesu ambile chimweza ngwenyi: “Zangi yavatu vavavulu hinayikahola.” (Mateu 24:12) Uno nauhasa kukinga ngachilihi zangi yove yakuzanga Yehova namuchano wamuMbimbiliya yihone kuhola?
13 Twalaho lika kulinangula vyaYehova Kalunga naYesu Kulishitu. (Yowano 17:3) Shinganyeka nakuhunanana chikuma havyuma uli nakulinangula muMazu aKalunga, nakulihulisa ngwove: ‘Uno echi chuma kana chili nakungunangula ika hali Yehova Kalunga? Mujijila jeka muka chili nakungukafwila mangana ngumuzange namuchima wami wosena, namanganami osena, namwono wami wosena?’ (WaChimoteu 1, 4:15) Kushinganyeka chikuma havyuma mujila kaneyi nachikukafwa umuzange chikuma Yehova.
14 Kulomba shimbu yosena nawa chinahase kulama zangi yove yakuzanga Yehova kupwa lika yakukola. (Wavaka-Tesolonyika 1, 5:17) Twalinangwile muKapetulu 17 mumukanda uno nge kulomba hiwana waulemu vatuhana kuli Kalunga. Nganomu usepa wavatu weji kukolanga hakushimutwilanga kanawa lwola lwosena, mukiko nawa nausepa wetu naYehova naupwa lika wakuzama mbe nge natulombanga kuli ikiye lwola lwosena. Ngachize, kulomba chetu kachatela kupwa chakwijiva kuhituluka kaha muvyuma vyovimwe vyakuhona nomu vyalumbunukilako. Twatela kuhanjika kuli Yehova nganomu mwana mwahanjika naise uze azanga. Oloze twatela kuhanjika kanawa nakavumbi, nakulinyisa kaha nakuhanjika chakufuma kumuchima wetu. (Samu 62:8) Enga, chilongesa chaMbimbiliya chaha uka nakulomba chakufuma kumuchima, vyapwa vyavilemu mukulemesa Kalunga, kaha vinahase nawa kutukafwa tulilaminenga muzangi yaKalunga.
WAHILILA HAKULEMESA CHOVE KALUNGA
15 Chilongesa chaMbimbiliya chaha uka nakulomba hivyuma vize tunahase kulingila kupenge. Tuchikekese jino milimo yamukwitava yize twatela kulinganga hasanga: kulwezako vakwetu vyuma twafwelela. Uno unazanaho lyehi muchano umwe wamuMbimbiliya navakwenu nyi? Nge mukiko, kaha unalivwisa kuwaha chikupu. (Luka 1:74) Nge natwazana navakwetu muchano tunalinangula hali Yehova Kalunga, kaha tuli nakuzata mulimo waulemu uze vahana vaka-Kulishitu vamuchano vosena, wakwambulula mujimbu wamwaza waWangana waKalunga.—Mateu 24:14; 28:19, 20.
16 Kaposetolo Paulu amwene mulimo wenyi kupwa waulemu, nakuuvuluka ngwenyi hiluheto. (Wavaka-Kolinde 2, 4:7) Kuhanjika navatu mujimbu waYehova Kalunga navyuma ajina himulimo wamwaza uze watela kulinga. Wapwa himulimo vatuhana kuli Mwata wamwenemwene, uze nawa ukwechi nganyo yayinene. Hakwazana mumulimo kanou, uli nakukafwa vatu vamichima yamwaza vapandame kuli Setu wamwilu nakupwa mujila yakuvatwala kukuyoya chahaya myaka yosena. Mulimo kana weji kusuulwisanga chiyovo! Kaha nawa kwambulula vyaYehova naMazu enyi nachikulingisa upwenga nalufwelelo chikuma nakuzamisa zangi yove yakumuzanga ikiye. Yehova mwamona nawa milimo uli nakuzata kupwa yayilemu chikuma. (WavaHepeleu 6:10) Kwazana chikuma mumulimo kanou nachikukafwa ulilamine muzangi yaKalunga.—Wavaka-Kolinde 1, 15:58.
17 Twatela kwijiva ngwetu mulimo wakwambulula Wangana himulimo twatela kuzata mukapachapacha. Mbimbiliya ngwayo: “Ambulula mazu, shishikilako.” (WaChimoteu 2, 4:2) Mwomwo ika kulinga ngocho chili nakusakiwa chikuma makumbi ano? Mazu aKalunga atulweza ngwawo: “Likumbi lyaYehova lyalinene lili hakamwihi. Lili hakamwihi, lili nakulyanguhwisa chikuma.” (Zefwanyiya 1:14) Enga, kalinwomu Yehova anongese tulingilo twavyuma twamyaka yino twosena. Shikaho, vatu vatela kuvahuhumuna. Vatela kwijiva ngwavo luno hilwola vatela kusakula Yehova kupwa Mwata wavo. Kukuma “kacheshi kukakuminyinako.”—Hambakuke 2:3.
18 Yehova ali nakusaka tumulemesele hamwe navaka-Kulishitu vamuchano. Evi vikiko Mazu enyi ambila ngwawo: “Tulyanukenunga navakwetu, mangana tulisangumwine kuzangi nakuvilinga vyamwaza. Kanda tukaseza kulikungulula chetu, nganomu veji kulinganga vamweko, oloze tulivendejekenunga navakwetu, nakuhambakanamo mwomwo munamono ngwenu, likumbi lize lili nakupandama kwakamwihi.” (WavaHepeleu 10:24, 25) Hakulikungulula navakwetu vaka-kwitava hakukunguluka chavaka-Kulishitu, tweji kupwanga nalwola lwamwaza lwakwalisa nakulemesa Kalunga ketu wazangi. Kaha nawa tweji kulitunganga nakulivendejeka navakwetu.
19 Tweji kukolesanga zangi yetu nausepa wetu muchikungulwilo hakupwanga hamwe navakwetu vaka-kulemesa Yehova. Twatela chikupu kupwanga nakutala havilinga vyamwaza vyavandumbwetu, nganomu eji kulinganga Yehova kuli etu. Kanda mufwelela ngwove vakwenu vaka-kwitava vapwa vakukupuka mwosenako. Ijiva ngwove tuvosena tuchili nakuzovoloka kushipilitu, kaha tweji kulimbenjanga nawa. (Wavaka-Kolose 3:13) Fwila kuwana mwakuzamishila usepa wove navaze vazanga chikuma Yehova, kaha nauzovoloka kushipilitu. Enga, kulemesela hamwe Yehova navandumbwove vakushipilitu nachikukafwa ulilamine muzangi yaKalunga. Uno Yehova eji kuhana ngachilihi fweto kuli vaze veji kumulemesanga nakashishi nakulilamina muzangi yenyi?
FWILA KUPWA ‘NAKUYOYA CHAMWENEMWENE’
20 Yehova eji kuhananga vangamba jenyi vakushishika kuyoya. Jino kuyoya kana chamuyachi uka? Uno uli chikupu nakuyoya oholyapwa nyi? Etu vavavulu tunahase kwamba vene ngwetu eyo, mwomwo tuli nakuhwima, nakulya, nakunwa. Enga, tuli nakuyoya vene. Kaha halwola lumwe lwakuwahilila, tunahase nakwamba ngwetu, “Echi hikuyoya chikupu!” Oloze Mbimbiliya yamba ngwayo kakweshi mutu makumbi ano ali chikupu nakuyoya mujila yamwazako.
21 Mazu aKalunga atulweza “[tu]kwateko kukuyoya kanechi chinapu kuyoya chamwenemwene.” (WaChimoteu 1, 6:19) Mazu kana asolola nge “kuyoya chamwenemwene” hichuma chize natukatambula kulutwe. Enga, omu natukapwa vakukupuka mwosena, natukayoya kanawa mulifuchi, ngana muze Kalunga ajinyine hakavanga. Omu natukapwa vakulikangula nakukatwama mukuunda nakuwahilila mupalachise hano hamavu, natukahasa kulivwisa jino “kuyoya chamwenemwene,” chipwe ngwetu kuyoya chahaya myaka yosena. (WaChimoteu 1, 6:12) Elu hilutalililo lwamwaza chikupu!
22 Uno tunahase kukwatako ngachilihi “kukuyoya kanechi chinapu kuyoya chamwenemwene”? Paulu akolezezele vaka-Kulishitu muchihande chochimwe ngwenyi “valingenga mwamwenemwene, valilunjikilenga luheto lwavilinga vyamwaza.” (WaChimoteu 1, 6:18) Enga, twatela kumana kukavangiza vyuma tuli nakulinangulanga muMbimbiliya. Uno Paulu apwile nakulumbununa ngwenyi “kuyoya chamwenemwene” chapwa hifweto vatela kutufweta mwomwo yakulinga vilinga vyamwaza nyi? Nduma, mwomwo kuyoya kana natukachitambula ‘hawana walikoji’ lyaKalunga. (Wavaka-Loma 5:15) Oloze Yehova asaka kukahana wana kana kuli vaze veji kumuzachilanga nakashishi. Ali nakusaka kukakumona uli ‘nakuyoya chamwenemwene.’ Ngocho vaze veji kulilaminanga muzangi yaKalunga vakivo navakapwa nakuyoya kanechi chakuwahilila nakuunda, haya myaka yosena.
23 Tuvosena mutu himutu twatela kulihulisa ngwetu, ‘Uno nguli nakulemesa Kalunga mujila yize alongesa ivene muMbimbiliya nyi?’ Kachi nge hakumbi hakumbi natumona ngwetu tuli chikupu nakulemesa Kalunga mujila kaneyi, kaha tuli nakulinga kanawa. Kaha natufwelela chikupu ngwetu Yehova hiuchinyino wetu. Mwalamanga kanawa vatu jenyi vakushishika mumakumbi ano amakalu amumyaka yino yakusongo. Yehova mwakatwingisa nawa mulifuchi lyalihya lyaupahu lize linapandama. Ocho kuwaha kana natukevwa hakukapwanga mulifuchi kana! Kaha natukawahilila nawa chikuma hakwijiva ngwetu twasakwile vyuma vyamwaza mumakumbi ano akusongo. Kachi nge nausakula vyuma kanevi oholyapwa, kaha naukapwa ‘nakuyoya chamwenemwene’ haya myaka yosena, kuyoya chize asakile Yehova Kalunga hakavanga!
VYUMA YANANGULA MBIMBILIYA
- Tweji kusololanga chikupu ngwetu twazanga Kalunga hakulamanga jishimbi jenyi nakujikavangiza.—WaYowano 1, 5:3.
- Kulinangula Mazu aKalunga, nakulomba kuli Yehova namuchima wosena, nakunangula vatu vyaIkiye, nakumulemesanga hakukunguluka chavaka-Kulishitu navitukafwa tulilamine muzangi yaKalunga.—Mateu 24:14; 28:19, 20; Yowano 17:3; Wavaka-Tesolonyika 1, 5:17; WavaHepeleu 10:24, 25.
- Vaze navalilamina muzangi yaKalunga vali nalutalililo lwakukalivwisa kuwaha “kuyoya chamwenemwene.”—WaChimoteu 1, 6:12, 19; WaYuta 21.
Vihula vyaChilongesa
1, 2. Uno kulihi natuhasa kuwana uchinyino makumbi ano?
3. Natuhasa kulingisa ngachilihi Yehova kupwa uchinyino wetu?
4, 5. Mujijila jimwe muka Yehova nasolwelamo zangi kuli etu?
6. Uno nauhasa kwakula ngachilihi kuzangi ize nasolola Yehova?
7. Uno kuzanga Kalunga chakumina kaha hakumushinganyeka tahi, nyi kwatwama vyuma vyeka? Lumbununa.
8, 9. Natuhasa ngachilihi kusolola nge twamuzanga Kalunga nakumusakwilila?
10. Lumbununa ovyo chapwila chachilemu kutwalaho lika kulinangula vyaYehova Kalunga?
11. Uno kunangula chaYesu chakwachile ngachilihi hali vaka-kumukavangiza?
12, 13. (a) Havatu vavavulu makumbi ano, vyuma muka vinasoloka kuzangi yavo yakuzanga Kalunga naMbimbiliya? (b) Jino natuhasa kukinga ngachilihi zangi yetu kuhona kuhola?
14. Uno kulomba nachitukafwa ngachilihi kulama zangi yetu twazanga Yehova?
15, 16. Mwomwo ika twatela kumwena mulimo wakwambulula Wangana kupwa hikutokwa kaha nawa hiluheto?
17. Mwomwo ika mulimo wavaka-Kulishitu unapwila wakapachapacha makumbi ano?
18. Mwomwo ika twatela kulemesela Yehova hamwe navaka-Kulishitu vamuchano?
19. Natuhasa kuzamisa ngachilihi zangi yetu muchikungulwilo chavaka-Kulishitu?
20, 21. Uno “kuyoya chamwenemwene” chikiko chika, kaha mwomwo ika chapwila hilutalililo lwamwaza?
22. Uno nauhasa kukwata ngachilihi “kukuyoya kanechi chinapu kuyoya chamwenemwene”?
23. Mwomwo ika chapwila chachilemu kulilamina muzangi yaKalunga?

robotstxt: allowed

filter: keep


text:
VIHANDE VYAKUHAKILAKO
Muchano Twatela Kwijiva Hali Ise, naMwana, naShipilitu Yajila
VATU vaze vetavila kunangula chaTulunga vatatu vamba ngwavo muli Kalunga mwatwama vatu vatatu, mwatwama Ise, naMwana, naShipilitu Yajila. Vosena hali ava vatatu vavavuluka ngwavo vateseka hohamwe, vangolo josena, kaha nawa kavatwama namaputukiloko. Kweseka nakunangula kanechi chaTulunga vatatu, Ise apwa Kalunga, Mwana apwa Kalunga, kaha naShipilitu Yajila nawa yapwa Kalunga, olozenyi kwatwama Kalunga umwe kaha.
Vatu vavavulu vaze vetavila mukunangula kanechi vamba ngwavo kaveshi kuhasa kulumbununa echi kunangula kanako. Oloze, veji kushinganyekanga ngwavo kunangula kana chafuma muMbimbiliya. Twatela kwijiva chikupu nge mazu akuvuluka ngwavo “Tulunga vatatu” kawatwama muMbimbiliyako. Uno vishinganyeka vyakuvuluka Tulunga vatatu muvyatwama muMbimbiliya tahi? Hakusaka kukumbulula chihula kanechi, tukekese chisoneka chize veji kuzachisanga vaze vetavila mukunangula chaTulunga vatatu.
“LIZU LYAPWILENGA KALUNGA”
Yowano 1:1 amba ngwenyi: “Hakuputuka Lizu kulyapwilenga, kaha Lizu lyapwilenga naKalunga hamwe, kaha Lizu lyapwilenga Kalunga.” Mukapetulu youmwe kaposetolo Yowano asonekele ngwenyi “Lizu” ikiye Yesu. (Yowano 1:14) Oloze, hakuvuluka Lizu ngwavo Kalunga, vatu vamwe vakukulula ngwavo, vaMwana naIse vapwa Kalunga umwe kaha.
Ijiva ngwove echi chihanda chamuMbimbiliya vachisonekele hakavanga mulilimi lyachiHelase. Kutwala muze, vaka-kwalumuna valumwine mazu awa mumalimi eka. Kaha nawa vaka-kwalumuna Mbimbiliya vavavulu kavazachishile mukuku wakwamba ngwavo “Lizu lyapwilenga Kalunga[ko].” Mwomwo ika? Kweseka nachinyingi chavo chachiHelase chamuMbimbiliya, vaze vaka-kwalumuna vakukulwile ngwavo ou mukuku wakwamba ngwavo “Lizu lyapwilenga Kalunga” vatelele kuwalumuna mweka. Uno vawalumwine ngachilihi? Tala havyakutalilaho vimwe evi: “[Lizu] Logos lyapwile lyaukalunga.” (A New Translation of the Bible) “Lizu lyapwile kalunga.” (The New Testament in an Improved Version) “Lizu lyapwile hamwe naKalunga kaha lyapwile lyakulifwana nenyi.” (The Translator’s New Testament) Kweseka nakwalumuna kanechi, Lizu kalyapwa hiKalunga iveneko.* Oloze ou Lizu vamuvuluka ngwavo “kalunga” mwomwo yachihela chakuzandama atwama nacho kuhambakana vyuma atenga Yehova vyosena. Eli lizu lyakuvuluka “kalunga” vasoneka havesi kaneyi lyalumbununa kaha “mutu wangolo.”
WANA UNJIHO WEKA WAUVULU
Vatu vavavulu kavejiva chiHelase chamuMbimbiliyako. Ngocho nauhasa kwijiva ngachilihi omu atalikishile kaposetolo Yowano? Tala hachakutalilaho chino: Mulongeshi wakushikola mwalumbunwina vaka-shikola chihande chimwe. Jino omu mwakumisa kuvatangisa, vaka-shikola hinavalihandununa mwakulumbunwina vyuma vanavanangula. Uno vaka-shikola navahasa kukumisa ngachilihi ukalu kanou? Vanahase kuhulisa uze mulongeshi avalweze vishina vikwavo vyakuvakafwako. Enga, kwijiva unjiho ukwavo nachivakafwa vevwishise kanawa chihande kana. Chochimwe nawa, hakusaka wivwishise kanawa Yowano 1:1, unahase kuwana vishina vyavivulu muMukanda waMujimbu Wamwaza waYowano kutalisa kuchihela atwama nacho Yesu. Kulinangula unjiho weka ukwavo hachihande kanechi nachikukafwa wivwishise kanawa.
Chakutalilaho, achitale vyuma asonekele Yowano mukapetulu 1, vesi 18: “Kumyaka yosena Kalunga [Wangolo Josena] kavamumona lyehi kuli mutu naumweko.” Oloze vatu vamumwene Mwanenyi Yesu, mwomwo Yowano ambile ngwenyi: “Lizu [Yesu] lyalitengekele kupwa wachisemwa chahamavu, atwaminenga muli etu kaha upahu wenyi twaumwene.” (Yowano 1:14) Nyi Mwana nahase kupwa ngachilihize chihanda chaKalunga Wangolo Josena? Yowano ambile nawa ngwenyi Lizu lyapwile ‘hamwe naKalunga.’ Jino mutu nahase kupwa ngachilihi hamwe namukwavo, kaha halwola lwolumwe hikupwa nawa mutu vene uze? Kweseka nomu vasoneka hali Yowano 17:3, Yesu avulukile ngwenyi alihandununa naIse wamwilu. Avuluka Ise ngwenyi “uka wove uKalunga wamuchano.” Kaha kusongo yaMujimbu wenyi Wamwaza, Yowano akukulwile ngwenyi: “Evi vanavisoneka mangana muketave ngwenu, Yesu Ikiye Kulishitu MwanaKalunga.” (Yowano 20:31) Hano, Yesu vanamuvuluka ngwavo MwanaKalunga, keshi ngwavo Kalungako. Mujimbu kanou watwama muMukanda waMujimbu Wamwaza waYowano wasolola omu twatela kwivwishisa mukanda waYowano 1:1. Yesu, uze apwa Lizu, apwa “kalunga” mwomwo atwama nachihela chakuzandama helu, oloze kateseka hamwe naKalunga Wangolo Josenako.
KEKESA UMONE NGE UNJIHO KANA WAMUCHANO
Shinganyeka cheka hachakutalilaho chamulongeshi navaka-shikola. Achishinganyeke nge vaka-shikola vamwe vachili nakuhuhwasana nahanyima yakuvalumbunwina cheka kuli mulongeshi. Jino vatela kulinga ika? Vanahase kuhulisa mulongeshi weka avalumbunwine hachihande chochimwe. Kachi nge mulongeshi wamuchivali mwavalumbunwina ngwenyi vyuma avalwezanga mulongeshi watete vyamuchano, kaha vaze vaka-shikola navetavila jino chikupu. Chochimwe nawa nge kawevwishishileko vyuma apwile nakuhanjika muka-kusoneka Mbimbiliya Yowano kutalisa kuusoko waYesu naKalunga Wangolo Josena, kaha unahase kuhulisako nawa muka-kusoneka Mbimbiliya mukwavo. Chakutalilaho, achitale havyuma asonekele Mateu. Kutalisa kukukuma chatulingilo tuno twavyuma, Mateu asonekele mazu aYesu akwamba ngwenyi: “Kulikumbi lize chipwe lwola luze mutu naumwe pimbi natachikizako, chipwe vangelo vamwilu, chipwe MwanaKalunga, shina Ise kaha.” (Mateu 24:36) Uno awa mazu kana asolola ngachilihi nge Yesu kapwa Kalunga Wangolo Josenako?
Yesu ambile ngwenyi Ise ejiva vyuma vyavivulu kuhambakana vize ejiva Mwana. Oloze nge Yesu apwile chihanda chaKalunga Wangolo Josena, kachi ejiva vyuma vyosena ngana vize ejiva Ise. Shikaho, Mwana naIse kavatesa hohamweko. Oloze, vatu vamwe vanahase kwamba ngwavo: ‘Yesu apwilenga muvali. Hano ali nakuhanjika kaha nge mutu.’ Kachi nge omu mukiko chapwile, kaha ngachilihi vyashipilitu yajila? Nge shipilitu yajila yapwa chihanda chaKalunga uze apwa Ise, kaha mwomwo ika Yesu ahonene kwamba ngwenyi shipilitu yajila yejiva vyuma ejiva Ise?
Omu nautwalaho lika kulinangula Mbimbiliya, nawijiva mijimbu yeka yayivulu yamuMbimbiliya yize yapandama kuchihande kanechi. Mijimbu kana yasolola muchano hali Ise, naMwana, nashipilitu yajila.—Samu 90:2; Vilinga 7:55; Wavaka-Kolose 1:15.
* Hakusaka kwijiva muvasonekela lilimi lyachiHelase hali Yowano 1:1, tala hamafwo 26-9 mumbuloshuwa yakwamba ngwavo Should You Believe in the Trinity? vasoneka kuli Vinjiho jaYehova.